Муса Баутдинович Гешаев (1940 шеран 20 август, Соьлжа-ГӀала, Нохч-ГӀалгӀайн АССР, РСФСР, СССР — 2014 шеран 7 март, Москва) — нохчийн йаздархо, поэт, литературин критик, культурин гӀуллакххо, Нохч-ГӀалгӀайн АССР Сийлахь исбаьхьаллин гӀуллакххо, Нохчийн Республикин Ӏилманийн Академин академик, Российн йаздархойн бертан декъашхо.

Биографи
Муса Гешаев вина Соьлжа-ГӀалахь 1940 шеран 20 августехь. 1944 шеран 23 февралехь нохчий цӀера бехира. Цуьнан жималла чекхъели Кхазакхстанан Жамбилан областехь.

1965 шарахь цо чекхйаьккхира Театран, музыкин, кинематографин Ленинградски пачхьалкхан институт. Иза чекхйаьккхича иза Соьлжа-ГӀала схьавеара. Иза дӀахӀоттинера Нохч-ГӀалгӀайн АССР Культурин министерствон коьрта инспектор. 1967—1978 шерашкахь иза вара «Вайнах» цӀе йолу Нохч-ГӀалгӀайн пачхьалкхан хелхаран ансамблин куьйгалхо. Цуьнан куьйгаллица ансамбльс баккхи кхиамаш бира. Цу хенахь иза йара СССР хелхарийн ансамбльшна йуккъехь тоьллачарех цхьаъ.

1979 шарахь иза хӀоттира республикин филармонин директоран когаметтаниг. 1986—1993 шерашкахь иза вара «Эстрада» цӀе йолу пачхьалкхан объединенин директор.

1980-гӀа шераш чекхдолуш дуьйна волавелира книгаш а, байташ а йаздан. Дукха цуьнан байташах эшараш хилира. Цуьнан эшараш кест-кеста локхуш йу концерташкахь а, радиохь а, телевиденехь а. И эшараш локхуш бу гӀарбоьвла нохчийн а, российн эшархой.

Библиографи
Гешаев, Муса Баутдинович